2 Dikgoši 23 | Beibele Inthaneteng | Phetolelo ya Lefase le Lefsa
2 Dikgoši 23:1-37
23 Kgoši ya romela molaetša gomme ba kgobokeletša go yona banna ba bagolo ka moka ba Juda le ba Jerusalema.+
2 Ka morago ga moo kgoši ya rotogela ntlong ya Jehofa e na le banna ka moka ba Juda, badudi ka moka ba Jerusalema, baperisita,+ baporofeta le setšhaba ka moka, go tloga ka ba banyenyane go fihla ka ba bagolo;+ ke moka ya ba balela+ ba hlwaile tsebe mantšu ka moka a puku+ ya kgwerano,+ e lego yeo e hweditšwego ntlong ya Jehofa.+
3 Kgoši ya ema kgauswi le kokwane+ gomme ya dira kgwerano+ pele ga Jehofa, gore e latele+ Jehofa, e lote ditaelo+ tša gagwe, dikgopotšo+ tša gagwe le melao+ ya gagwe ka pelo+ ya yona ka moka le ka moya+ wa yona ka moka gore e phethe mantšu a kgwerano ye ao a bego a ngwadilwe ka pukung+ yeo. Ka morago setšhaba ka moka sa dumelelana le kgwerano+ yeo.
4 Kgoši ya laela Hilikia+ moperisita yo a phagamego, baperisita ba bangwe le baletamejako+ gore ba ntšhe ka tempeleng ya Jehofa dibjana ka moka tšeo di diretšwego Baali,+ tšeo di diretšwego kota e kgethwa+ le tšeo di diretšwego makoko ka moka a magodimong.+ Ke moka ya di fišetša ka ntle ga Jerusalema mašemong a mebotong a Kidirone+ gomme ya tliša melora ya tšona Bethele.+
5 Ya raka baperisita ba medimo e šele mešomong ya bona, e lego bao dikgoši tša Juda di bego di ba beile gore ba thuntšhe muši wa dihlabelo mafelong a phagamego metseng ya Juda le go dikologa Jerusalema, ya tloša le bao ba bego ba thuntšhetša Baali+ muši wa dihlabelo, ba thuntšhetša le letšatši, kgwedi, dihlopha tša dinaledi tše di bitšwago sodiaka le makoko ka moka a magodimong.+
6 Le gona, e ile ya ntšha kota e kgethwa+ ntlong ya Jehofa, ya e ntšhetša ka ntle ga Jerusalema, moeding wa mafula wa Kidirone, ya e fišetša+ moo moeding wa mafula wa Kidirone, ya e šila ya ba molora ke moka ya lahlela molora woo wa yona mabitleng+ a batho feela.
7 Ya phušola le dintlo tša banna bao e lego bagweba-ka-mmele+ ba tempeleng tšeo di bego di le ntlong ya Jehofa, moo basadi ba bego ba logela kota e kgethwa ditente tša borapedi.
8 Ke moka ya buša baperisita ka moka go tšwa motseng wa Juda, gore e šilafatše mafelo a phagamego ao go wona baperisita ba bego ba thuntšha muši wa dihlabelo, go tloga ka Geba+ go fihla Beresheba;+ le gona e ile ya phušola mafelo a phagamego a dikgorong ao a bego a le moo go tsenwago gona kgorong ya Joshua, e lego kgošana ya motse, yeo e bego e le ka thoko ya le letshadi ge motho a tsena kgorong ya motse.
9 Baperisita+ ba mafelong a phagamego ba be ba sa dumelelwa go rotogela aletareng ya Jehofa ya Jerusalema, eupša ba dumeletšwe gore ba je dinkgwa tše di sa omelwago+ ba le gare ga bana babo bona.
10 Kgoši e ile ya šilafatša Thofethe+ yeo e lego moeding wa barwa ba Hinomo,+ e le gore go se ke gwa ba le yoo a fetišago morwa wa gagwe goba morwedi wa gagwe mollong+ bakeng sa Mmoleke.+
11 Le gona e ile ya dira gore dipere tšeo dikgoši tša Juda di bego di di neetše bakeng sa borapedi bja letšatši di se sa tsena ntlong ya Jehofa ka phapoši ya go jela+ ya Nathane-meleke mohlankedi wa kgoro, e lego phapoši yeo e bego e le mathuding; dikoloi tša borapedi bja letšatši+ tšona ya di fiša mollong.
12 Kgoši ya phušola dialetare tšeo di bego di le tlhakeng ya phapoši ya ka godimo+ ya Ahasi tšeo dikgoši tša Juda di bego di di dirile, ya phušola le dialetare+ tšeo Manase a bego a di dirile ka malapeng a mabedi a ntlo ya Jehofa, ka morago ya di šilaganya moo ke moka ya lahlela lerole la tšona moeding wa mafula wa Kidirone.
13 Kgoši e ile ya šilafatša mafelo a phagamego ao a bego a lebane+ le Jerusalema, ao a bego a le ka thoko ya le letona la Thaba ya Tshenyego, e lego ao Solomone+ kgoši ya Isiraele a bego a a agetše Ashiterothe+ modimo wa makgapha wa Basidone, Kemoshi+ modimo wa makgapha wa Moaba le Milikomo+ modimo yo a šišimišago wa bana ba Amoni.
14 E ile ya pšhatlaganya+ dikokwane tše kgethwa, ya rema dikota tše kgethwa gomme ya tlatša mafelo a tšona ka marapo a batho.
15 Ya phušola le aletare yeo e bego e le Bethele,+ e lego lefelo le le phagamego leo le dirilwego ke Jeroboama+ morwa wa Nebata, yena yo a dirilego gore Isiraele e dire sebe,+ ya phušola yona aletare yeo le lefelo le le phagamego. Ya fiša lefelo leo le phagamego; ya le pšhatlaganya ya ba lerole gomme ya fiša kota e kgethwa.
16 Ge Josia a retologa, a bona mabitla ao a bego a le thabeng. Ka gona a romela molaetša gore go tšewe marapo mabitleng ao gomme a fišetšwe+ aletareng e le go e dira gore e šilafale, go ya ka lentšu leo Jehofa+ a le boletšego+ ka monna wa Modimo wa therešo yo a tsebaditšego dilo tše.
17 Ke moka a re: “Leswika le ke le bonago mola ke la eng?” Ge a re’alo banna ba mo motseng ba re go yena: “Ke lebitla+ la monna wa Modimo wa therešo yo a bego a etšwa Juda+ gomme a tsebatša dilo tše o di dirilego ka aletare ya Bethele.”+
18 Ka gona a re: “Mo leseng a khutše.+ Le se dumelele motho gore a tshwenye marapo a gagwe.” Ba se tshwenye marapo ao le marapo a moporofeta+ yoo a bego a etšwa Samaria.
19 Josia a tloša le dintlo+ ka moka tša mafelo a phagamego+ tšeo di bego di le Samaria, tšeo dikgoši+ tša Isiraele di bego di di agetše go kgopiša+ Modimo; dintlo tšeo a di dira tšohle tšeo a bego a di dirile Bethele.+
20 O ile a bolaya baperisita+ ka moka ba mafelong a phagamego bao ba bego ba le moo, a ba bolaela dialetareng gomme a fišetša marapo a batho godimo ga tšona.+ Ka morago ga moo a boela Jerusalema.
21 Bjale kgoši ya laela setšhaba ka moka ya re: “Direlang Jehofa Modimo wa lena paseka+ le latela seo se ngwadilwego mo pukung ye ya kgwerano.”+
22 Ga go na paseka e swanago le ye yeo e kilego ya dirwa go tloga mehleng ya baahlodi bao ba bego ba ahlola Isiraele+ goba ya dirwa mehleng ka moka ya dikgoši tša Isiraele le dikgoši tša Juda.+
23 Paseka yeo e ile ya direlwa Jehofa kua Jerusalema ngwageng wa lesomeseswai wa pušo ya Kgoši Josia.+
24 Josia a fediša le bao ba dirišanago le meoya e mebe,+ a fediša didupe,+ medingwana ya lapa,*+ medingwana e šišimišago*+ le makgapha+ ka moka ao a bego a le nageng ya Juda le Jerusalema, e le gore a phethagatše mantšu a molao+ ao a bego a ngwadilwe ka pukung+ yeo moperisita Hilikia a e hweditšego ka ntlong ya Jehofa.+
25 Go be go se gwa ka gwa ba le kgoši e swanago le yena pele ga gagwe yeo e ilego ya boela+ go Jehofa ka pelo ya yona ka moka, moya+ wa yona ka moka le matla a yona ka moka, e latela molao ka moka wa Moshe; e bile ga se gwa ka gwa tsoga yeo e swanago le yena.
26 Lega go le bjalo Jehofa ga se a ka a gomiša bogale bja gagwe bjo bo tukago, bjoo a bego a galefetše Bajuda+ ka bjona ka baka la dilo ka moka tšeo Manase a di dirilego gore ba kgopiše Modimo ka tšona.+
27 Eupša Jehofa a re: “Juda+ le yona ke tla e tloša pele ga mahlo+ a ka, feela bjalo ka ge ke tlošitše Isiraele;+ ke tla lahla motse woo ke o kgethilego, yona Jerusalema, le ntlo yeo ke boletšego ka yona ka re: ‘Leina la ka le tla ba moo.’”+
28 Ge e le ditaba ka moka tša Josia le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
29 Mehleng ya gagwe Farao Neko+ kgoši ya Egipita o ile a rotogela go kgoši ya Asiria ka tsela ya noka ya Eforate,+ gomme Kgoši Josia a ya a lwa le yena;+ eupša gateetee ge Farao Neko a mmona o ile a mmolaela+ Megido.+
30 Ka gona bahlanka ba gagwe ba mo rwala ka koloi e le setopo go tšwa Megido ba mo tliša Jerusalema+ gomme ba mmolokela lebitleng la gagwe. Ke moka setšhaba sa nageng yeo sa tšea Jehoahase+ morwa wa Josia sa mo tlotša gomme sa mmea gore e be kgoši legatong la tatagwe.
31 Jehoahase+ o be a na le nywaga e masomepedi-tharo ge a thoma go buša, gomme o bušitše Jerusalema ka dikgwedi tše tharo. Leina la mmagwe e be e le Hamutala+ morwedi wa Jeremia wa go tšwa Libina.
32 O ile a dira tše mpe mahlong a Jehofa, a dira go ya ka tšohle tšeo borakgolokhukhu ba gagwe ba di dirilego.+
33 Farao Neko+ a mo tlema+ kua Ribila+ nageng ya Hamathi gore a se sa buša Jerusalema, ke moka a gapeletša+ naga gore e lefe ditalente* tše lekgolo tša silifera+ le talente ya gauta.+
34 Le gona Farao Neko o ile a bea Eliakima+ morwa wa Josia gore e be kgoši legatong la Josia tatagwe ke moka a fetoša leina la gagwe gore e be Jehoyakima; o ile a tšea Jehoahase a mo iša Egipita, moo a ilego a hwela gona.+
35 Jehoyakima o ile a nea Farao silifera+ le gauta. Fela o ile a lefiša batho ba naga yeo lekgetho,+ gore ba ntšhe silifera ka taelo ya Farao. O ile a nyaka silifera le gauta setšhabeng sa naga yeo go ya le kamoo yo mongwe le yo mongwe a bego a lefa lekgetho,+ e le gore a tle a di nee Farao Neko.
36 Jehoyakima+ o be a na le nywaga e masomepedi-hlano ge a thoma go buša, gomme o bušitše Jerusalema+ ka nywaga e lesometee. Leina la mmagwe e be e le Sebida morwedi wa Pedaya wa go tšwa Ruma.
37 O ile a dira tše mpe+ mahlong a Jehofa, go ya ka tšohle tšeo borakgolokhukhu ba gagwe ba di dirilego.+
2 Dikgoši 23
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D23%26wtlocale%3DSE%26srcid=share⊂ject=Bala Beibele Inthaneteng